|  |  |  |
| --- | --- | --- |
| Macintosh HD:Users:bilodeau:Desktop:logos:template 2017:un.emf |  | **Biodiversiteettisopimus** |
| Macintosh HD:Users:bilodeau:Desktop:logos:template 2017:cbd.emf | JakeluYLEINENCBD/COP/15/5/Add.113. lokakuuta 2021ALKUPERÄINEN: ENGLANTI |

BIOLOGISTA MONIMUOTOISUUTTA KOSKEVAN YLEISSOPIMUKSEN OSAPUOLIKOKOUS

15. kokous (osa I)

Kunming, Kiina, 11.–15. lokakuuta 2021
ja 25. huhtikuuta – 8. toukokuuta 2022

**KUNMINGIN JULISTUS**

**”EKOLOGINEN SIVILISAATIO: RAKENNETAAN YHTEINEN TULEVAISUUS KAIKELLE ELÄMÄLLE MAAPALLOLLA”**

Pääsihteeri välittää osapuolikokoukselle Kunmingin julistuksen: Ekologinen sivilisaatio: rakennetaan yhteinen tulevaisuus kaikelle elämälle maapallolla, jonka ministerit hyväksyivät korkean tason osuudessa 13. lokakuuta 2021.

**Kunmingin julistus**

**Vuoden 2020 YK:n biologista monimuotoisuutta koskevan yleissopimuksen osapuolikokouksen (osan 1) korkean tason osuuden julistus aiheesta:**

**”Ekologinen sivilisaatio: Rakennetaan yhteinen tulevaisuus kaikelle elämälle maapallolla”**

Me, ministerit ja muut valtuuskuntien johtajat, jotka kokoonnuimme henkilökohtaisesti ja etäyhteydellä Kunmingissa, Yunnanin provinssissa, Kiinan kansantasavallassa 12. ja 13. lokakuuta 2021 Yhdistyneiden kansakuntien biologista monimuotoisuutta koskevan yleissopimuksen osapuolikokouksessa[[1]](#footnote-2) Kiinan kansantasavallan hallituksen kutsusta,

*muistutamme* vuoteen 2050 ulottuvan biologista monimuotoisuutta koskevan vision: ”eletään harmoniassa luonnon kanssa”[[2]](#footnote-3) merkityksestä,

*palautamme mieliin* kestävän kehityksen toimintaohjelman Agenda 2030:n[[3]](#footnote-4) ja *tunnustamme*, että sen kaikki ympäristöön, yhteiskuntaan ja talouteen liittyvät ulottuvuudet on pantava kokonaisvaltaisesti täytäntöön, jotta biodiversiteettisopimuksen ja vuoteen 2050 ulottuvan biologista monimuotoisuutta koskevan vision tavoitteet voidaan saavuttaa,

*korostamme*, että biologinen monimuotoisuus ja sen tarjoamat ekosysteemitoiminnot ja -palvelut tukevat kaikkia elämän muotoja maan päällä ja vahvistavat ihmisten ja planeetan terveyttä ja hyvinvointia, talouskasvua ja kestävää kehitystä,

*olemme huolissamme* siitä, että jatkuvaluontokato vaarantaa kestävän kehityksen tavoitteiden ja muiden kansainvälisten tavoitteiden saavuttamisen,

*tunnustamme*, että viime vuosikymmenellä on saatu aikaan edistystä biologista monimuotoisuutta koskevan strategisen suunnitelman 2011–2020[[4]](#footnote-5) nojalla, mutta olemme erittäin huolissamme siitä, että tämä edistys ei ole riittänyt Aichin biodiversiteettitavoitteiden saavuttamiseen,

*toteamme* erittäin huolestuneina, että biologisen monimuotoisuuden vähenemistä, ilmastonmuutosta, maaperän huonontumista, aavikoitumista, merten pilaantumista ja saastumista koskevat ennennäkemättömät ja toisiinsa kytkeytyvät kriisit sekä ihmisten terveyteen ja elintarviketurvaan kohdistuvat kasvavat riskit aiheuttavat yhteiskuntamme, kulttuurimme, hyvinvointimme ja planeettamme olemassaoloa uhkaavan vaaran,

*tunnustamme*, että näissä kriiseissä on monia yhteisiä muutosta aikaansaavia tekijöitä,

*tunnustamme myös*, että biologisen monimuotoisuuden vähenemisen välittömiä aiheuttajia ovat maan- ja merenkäytön muutokset, biologisen monimuotoisuuden kestämätön käyttö, ilmastonmuutos, saasteet ja haitalliset vieraslajit,

*annamme tunnustusta sille*, että alkuperäiskansat ja paikallisyhteisöt edistävät biologisen monimuotoisuuden säilyttämistä ja kestävää käyttöä soveltamalla perinnetietoa, innovaatioita ja käytäntöjä sekä pitämällä huolta biologisesta monimuotoisuudesta perinteisillä maillaan ja alueillaan,

*tunnustamme* myös naisten ja tyttöjen sekä nuorten tärkeät roolit,

*korostamme* siksi, että muutoksen aikaansaaminen edellyttää kiireellisiä ja integroituja toimia kaikilla talouden aloilla ja kaikissa yhteiskunnan osissa siten, että politiikan johdonmukaisuus taataan kaikilla hallinnon tasoilla, sekä kansallisen tason synergioiden hyödyntämistä kaikissa asiaankuuluvissa yleissopimuksissa ja monenvälisissä järjestöissä, jotta luonnolle ja ihmiskunnalle voidaan luoda tulevaisuuteen polku, jossa biologinen monimuotoisuus säilytetään ja sitä käytetään kestävästi, ja jotta geenivarojen hyödyntämisestä saatavat hyödyt jaetaan oikeudenmukaisesti ja tasapuolisesti kestävän kehityksen olennaisena osana,

*panemme merkille*, että biologisen monimuotoisuuden katoamisen pysäyttämiseksi ja suunnan muuttamiseksi tarvitaan toimenpiteiden yhdistelmää, muun muassa toimia, joilla puututaan maan- ja merenkäytön muutoksiin, tehostetaan ekosysteemien säilyttämistä ja ennallistamista, hillitään ilmastonmuutosta, vähennetään saasteita, torjutaan haitallisia vieraslajeja ja estetään biologisen monimuotoisuuden kestämätön käyttö, sekä toimia, joilla muutetaan talous- ja rahoitusjärjestelmiä ja varmistetaan kestävä tuotanto ja kulutus sekä vähennetään jätettä tiedostaen, että mikään näistä toimenpiteistä ei riitä yksin eikä osittaisina yhdistelminä ja että ne tehostavat toinen toistaan,

*panemme merkille* usean maan vaatimuksen siitä, että maa- ja merialueista suojellaan ja säilytetään vuoteen 2030 mennessä 30 prosenttia suojelualueiden asianmukaisesti yhteen liitetyillä järjestelmillä ja muilla tehokkailla alueperusteisilla suojelutoimenpiteillä,

*vahvistamme* Cancúnin julistuksen biologisen monimuotoisuuden säilyttämisen ja kestävän käytön sisällyttämisestä hyvinvointiin ja Sharm el Sheikhin julistuksen panostamisesta biologiseen monimuotoisuuteen ihmiskunnan ja maapallon puolesta[[5]](#footnote-6),

*palautamme mieliin* syyskuussa 2020 pidetyn Yhdistyneiden kansakuntien biodiversiteettihuippukokouksen, jonka teemana oli ”Kiireellisiä biodiversiteettitoimia kestävän kehityksen puolesta”,

*panemme merkille* Yhdistyneiden kansakuntien vuoden 2020 biodiversiteettikonferenssin aiheen: ”Ekologinen sivilisaatio: Rakennetaan yhteinen tulevaisuus kaikelle elämälle maapallolla”,

*julistamme*, että biologisen monimuotoisuuden elvyttäminen on tämän vuosikymmenen ratkaiseva haaste YK:n kestävän kehityksen toiminnan vuosikymmenen, YK:n ekosysteemien ennallistamisen vuosikymmenen[[6]](#footnote-7) ja YK:n kestävän kehityksen valtameritutkimuksen vuosikymmenen[[7]](#footnote-8) yhteydessä ja että se vaatii vahvaa poliittista tahtotilaa, jotta voidaan laatia, hyväksyä ja toteuttaa vuoden 2020 jälkeinen kunnianhimoinen ja muutosvoimainen maailmanlaajuinen biodiversiteettikehys, joka edistää biodiversiteettisopimuksen kolmea tavoitetta tasapainoisesti,

*ja sitoudumme*

1. varmistamaan, että laaditaan, hyväksytään ja toteutetaan tehokas vuoden 2020 jälkeinen maailmanlaajuinen biodiversiteettikehys, jossa huolehditaan biodiversiteettisopimuksen mukaisista tarvittavista täytäntöönpanokeinoista ja asianmukaisista seuranta-, raportointi- ja arviointimekanismeista, jotta nykyinen biologisen monimuotoisuuden väheneminen pystytään pysäyttämään ja voidaan varmistaa, että biologinen monimuotoisuus alkaa elpyä viimeistään vuoteen 2030 mennessä, ja jotta vuoteen 2050 ulottuva visio elämisestä sopusoinnussa luonnon kanssa toteutuu;
2. tukemaan tarvittaessa Cartagenan bioturvallisuuspöytäkirjan vuoden 2020 jälkeisen tehokkaan täytäntöönpanosuunnitelman ja valmiuksia vahvistavan toimintasuunnitelman laatimista, hyväksymistä ja täytäntöönpanoa;
3. tekemään kaikilla hallintojemme aloilla työtä, jotta biologisen monimuotoisuuden säilyttämisen ja kestävän käytön sisällyttämistä tai niin sanottua valtavirtaistamista päätöksentekoon edistetään entisestään muun muassa ottamalla biologisen monimuotoisuuden useat arvot huomioon toimintalinjoissa, asetuksissa, suunnitteluprosesseissa, köyhyydenvähentämisstrategioissa ja talousperusteisessa kirjanpidossa ja jotta biologista monimuotoisuutta koskevia monialaisia koordinointimekanismeja vahvistetaan;
4. nopeuttamaan ja vahvistamaan kansallisten biodiversiteettistrategioiden ja toimintaohjelmien laatimista ja päivittämistä, jotta voidaan varmistaa vuoden 2020 jälkeisen maailmanlaajuisen biodiversiteettikehyksen tehokas täytäntöönpano kansallisella tasolla;
5. parantamaan alueperusteisen luonnonsuojelun ja luonnonhoidon tehokkuutta ja lisäämään sen kattavuutta maailmanlaajuisesti parantamalla ja perustamalla luonnonsuojelualueiden tehokkaita järjestelmiä ja ottamalla käyttöön muita tehokkaita alueperusteisia suojelutoimenpiteitä sekä maankäytön suunnittelun työkaluja, jotta voidaan suojella lajeja ja geneettistä monimuotoisuutta ja vähentää tai poistaa biologisen monimuotoisuuden uhat, sekä tunnustamaan alkuperäiskansojen ja paikallisyhteisöjen oikeudet ja varmistamaan heidän kokonaisvaltaisen ja tehokkaan osallistumisen;
6. vahvistamaan biologisen monimuotoisuuden kestävää käyttöä niin, että täytetään ihmisten tarpeet;
7. edistämään aktiivisesti maailmanlaajuista ympäristölainsäädännön kehystä ja vahvistamaan kansallisella tasolla ympäristölainsäädäntöä ja sen täytäntöönpanoa, jotta voidaan suojella biologista monimuotoisuutta ja torjua sen lainvastaista käyttöä sekä kunnioittaa, suojella ja edistää ihmisoikeusvelvollisuuksia, kun ryhdytään toimiin biologisen monimuotoisuuden suojelemiseksi;
8. vahvistamaan toimenpiteitä, joilla varmistetaan biodiversiteettisopimuksen, Nagoyan pöytäkirjan ja tarvittaessa muiden sopimusten nojalla geenivarojen, myös geenivaroihin liittyvän perinnetiedon, hyödyntämisestä saatavien etujen oikeudenmukainen ja tasapuolinen jakaminen, ja otetaan siinä huomioon geenivaroja koskevan digitaalisen sekvenssitiedon edellytykset;
9. vahvistamaan asiaankuuluvien biotekniikoiden kehittämistä, arviointia, sääntelyä, hallintaa ja tarvittaessa siirtoa koskevia toimenpiteitä ja niiden toteuttamista, jotta pystytään lisäämään hyötyjä ja vähentämään riskejä, muun muassa niitä, jotka liittyvät sellaisten elävien muunnettujen organismien käyttöön ja vapauttamiseen, joilla on todennäköisesti haitallisia vaikutuksia ympäristöön;
10. lisäämään ekosysteemipohjaisten toimintamallien käyttöä luonnon monimuotoisuuden vähenemisen torjumisessa, huonontuneiden ekosysteemien ennallistamisessa, kestävyyden parantamisessa, ilmastonmuutoksen hillitsemisessä ja siihen sopeutumisessa, kestävän elintarviketuotannon tukemisessa, terveyden edistämisessä ja muiden haasteiden ratkaisemisessa edistämällä yhteinen terveys -toimintamallia ja muita kokonaisvaltaisia toimintamalleja ja varmistamalla hyötyjen saaminen kestävän kehityksen kaikissa taloudellisissa, sosiaalisissa ja ympäristöön liittyvissä ulottuvuuksissa niin, että ympäristönsuojelulle ja sosiaaliselle suojelulle annetaan vankat takeet, korostaen kuitenkin, että kyseiset ekosysteemipohjaiset toimintamallit eivät korvaa ensisijaisia toimia, joita tarvitaan kiireellisesti kasvihuonekaasupäästöjen vähentämiseksi Pariisin tavoitteiden mukaisesti[[8]](#footnote-9);[[9]](#footnote-10)
11. tehostamaan toimia, joilla vähennetään ihmisen toiminnan kielteisiä vaikutuksia mereen, jotta voidaan suojella merten ja rannikoiden biologista monimuotoisuutta ja parantaa meri- ja rannikkoekosysteemien kestävyyttä ilmastonmuutoksen kannalta;
12. varmistamaan, että pandemian jälkeiset elvytyspolitiikat, -ohjelmat ja -suunnitelmat edistävät biologisen monimuotoisuuden suojelua ja kestävää käyttöä ja tukevat kestävää ja osallistavaa kehitystä;
13. työskentelemään valtiovarain- ja talousministeriöiden ja muiden asiaankuuluvien ministeriöiden kanssa kannustinrakenteiden uudistamiseksi poistamalla asteittain tai uudistamalla tuet ja muut kannustimet, jotka ovat haitallisia biologiselle monimuotoisuudelle, ja suojelemalla samalla haavoittuvissa tilanteissa olevia ihmisiä siten, että täydentäviä taloudellisia resursseja otetaan käyttöön kaikista lähteistä ja yhdenmukaistetaan kaikki rahoitusvirrat biologisen monimuotoisuuden säilyttämisen ja kestävän käytön tueksi;
14. lisäämään kehitysmaille vuoden 2020 jälkeisen maailmanlaajuisen biodiversiteettikehyksen täytäntöönpanossa tarvittavaa taloudellista, teknistä ja valmiuksia vahvistavaa tukea biodiversiteettisopimuksen säännösten mukaisesti;
15. antamaan alkuperäiskansoille ja paikallisyhteisöille, naisille, nuorille, kansalaisyhteiskunnalle, paikallishallinnoille ja viranomaisille, korkeakouluille, liike-elämälle ja rahoitussektorille sekä muille asiaankuuluville sidosryhmille mahdollisuudet osallistua kokonaisvaltaisesti ja tehokkaasti ja kannustamaan heitä tekemään vapaaehtoisia sitoumuksia luontoa ja ihmisiä koskevan Sharm El-Sheikhistä Kunmingiin -toimintaohjelman yhteydessä sekä pitämään vauhtia yllä vuoden 2020 jälkeisen maailmanlaajuisen biodiversiteettikehyksen täytäntöönpanossa;
16. kehittämään edelleen biologista monimuotoisuutta koskevia viestintä-, koulutus- ja valistustyökaluja, joilla tuetaan käyttäytymisen muutosta biologisen monimuotoisuuden säilyttämisen ja kestävän käytön varmistamiseksi;
17. edistämään edelleen yhteistyötä ja koordinoimaan toimia käynnissä olevien monenvälisten ympäristösopimusten, kuten ilmastonmuutosta koskevan YK:n puitesopimuksen[[10]](#footnote-11), aavikoitumisen estämistä koskevan YK:n yleissopimuksen[[11]](#footnote-12) ja biologiseen monimuotoisuuteen liittyvien yleissopimusten, sekä kestävän kehityksen toimintaohjelma Agenda 2030:n ja muiden asiaan liittyvien kansainvälisten ja monenvälisten prosessien kanssa, jotta voidaan edistää maa-, järvi- ja meriluonnon monimuotoisuuden suojelua, säilyttämistä, kestävää hoitoa ja ennallistamista ja tukea samalla muiden kestävän kehityksen toimintaohjelma Agenda 2030:n kanssa yhdenmukaisten kestävän kehityksen tavoitteiden saavuttamista.

Annettu 13. lokakuuta 2021 Kunmingissa, Kiinassa.

Tämä julistus välitetään Yhdistyneiden kansakuntien yleiskokoukselle, vuoden 2022 kestävän kehityksen korkean tason poliittiselle foorumille ja YK:n ympäristökokoukselle sen viidennen istunnon toisessa osassa.

1. Konferenssiin sisältyvät osapuolikokouksen 15. kokous, osapuolikokouksen 10. kokous, joka toimii biologista monimuotoisuutta koskevaan yleissopimukseen liittyvän Cartagenan bioturvallisuuspöytäkirjan osapuolten kokouksena, ja biologista monimuotoisuutta koskevaan yleissopimukseen liittyvän geenivarojen saatavuudesta sekä niiden käytöstä saatavien hyötyjen oikeudenmukaisesta ja tasapuolisesta jaosta tehdyn Nagoyan pöytäkirjan osapuolten neljäs kokous. [↑](#footnote-ref-2)
2. Osapuolikokous, päätös X/2, liite. [↑](#footnote-ref-3)
3. YK:n yleiskokouksen päätöslauselma 70/1 ”Transforming our world: the 2030 Agenda for Sustainable Development”. [↑](#footnote-ref-4)
4. Osapuolikokous, päätös X/2. [↑](#footnote-ref-5)
5. UNEP/CBD/COP/13/24. [↑](#footnote-ref-6)
6. YK:n yleiskokouksen päätöslauselma 73/284. [↑](#footnote-ref-7)
7. YK:n yleiskokouksen päätöslauselma 72/73. [↑](#footnote-ref-8)
8. Yhdistyneet kansakunnat, sopimussarja, nro I-54113. [↑](#footnote-ref-9)
9. Ekosysteemipohjaisiin toimintamalleihin voidaan myös viitata ”luontopohjaisina ratkaisuina”, kuten SBSTTA:n suosituksen 23/2 kohdassa 4. [↑](#footnote-ref-10)
10. Yhdistyneet kansakunnat, sopimussarja, nide 1771, nro 30822. [↑](#footnote-ref-11)
11. Ks. alaviite edellä, nide 1954, nro 33480. [↑](#footnote-ref-12)